Timo Salonen (toimittaja)

Timo Antero ”Timpe” Salonen (s. 1973) on radiotoimittaja ja juontaja (mm. Kiss FM, Music Television, MTV3, Yle). Salonen on kotoisin Piikkiöstä ja kasvoi seitsemännen päivän adventistiperheessä.

Aiempi historia

Vuonna 1990 Salonen oli perustamassa Suomen ensimmäisiä teknotapahtumien järjestöjä F-Clef. Samaan aikaan hän piti kotikylässään nuorison suosimaa piraattiradiota ja toimi paikallisissa diskoissa tiskijukkana.
Salonen opiskeli rakennusarkkitehdiksi, mutta jätti opinnot saatuaan töitä radiokanava Kiss FM:ltä.

Kiss FM

Vuodesta 1995 alkaen Salonen oli töissä radiokanava Kiss FM:n juontajana lähes vuosikymmenen, ollen ensin viikonloppujen ja iltojen äänenä. Vuonna 1996 Salosen juontama viikonloppujen iltaohjelma Kiss FM:n Sähkökääpiö nousi nopeasti ohi kuulijaluvuissa viikonloppuiltoja dominoineen Pertti Salovaaran radioshown.
Salonen tuotti radio-ohjelman alla ensimmäiset suomalaiset radio-ohjelman nettisivut, ja ohjelman nettisivuilla pyöri Suomen ensimmäinen internetin chat.
Vuonna 2001 Salosen siirryttyä Kiss FM:n Aamutiimin juontajaksi, kanava siirtyi vuosituhannen vaihteessa Suomen suosituimmaksi radiokanavaksi, ohittaen kuulijaluvuissa suurimman kaupallisen toimijan, Radio Novan. Suomen Radioiden Liitto valitsi Salosen vuoden 2004 radiopersoonaksi.

Televisio

Salonen esiintyi pääosassa television piilokamerasarjassa Naurupartio (MTV3 2003), joka pitää yleisöennätystä kotimaisten piilokameraohjelmien sarjassa. 
Vuonna 2003 Salosen juontama MTV Europe Music Awards -gaala ylsi yli miljardin katsojan rajapyykkiin. Elokuvassa Levottomat 3 Salonen teki sivuroolin radiojuontajana (Solar Films 2004). Salonen on juontanut televisioituja yleisötapahtumia, kuten Puhdas Elämä Lapselle -konsertti, erilaisia tietovisoja, sekä televisioituja festivaaleja alkaen Vaasan Rantarockista 1990-luvulla.

Vankeustuomio

Salonen tuomittiin 16. maaliskuuta 2005 Helsingin käräjäoikeudessa puolentoista vuoden ehdottomaan vankeusrangaistukseen alaikäisten naisten seksuaalisesta hyväksikäytöstä. Salonen valitti tuomion ankaruudesta, ja 16. helmikuuta 2007 Helsingin hovioikeus lievensi käräjäoikeuden tulkintaa yhtenäistäen tekojen nimikkeen. Rangaistusseuraamus pysyi kuitenkin ennallaan, tuomion tullessa neljästä lapsen seksuaalisesta hyväksikäytöstä. Teot olivat tapahtuneet vuosina 1998–2004 Salosen ollessa 25–31-vuotias ja asianomistajien 13–15-vuotiaita. Yksityiskohdista ei ole annettu tietoja julkisuuteen, sillä asiakirjat ovat salaisia vuoteen 2045 saakka. Salonen vapautui vankilasta huhtikuussa 2008. Salonen itse on kiistänyt olleensa tietoinen nuorten naisten iästä, ja hän on julkisuudessa vaatinut oikeudenkäyntipöytäkirjoja julkisiksi.

Radio KLF

Kesäkuussa 2005 Salonen perusti elektroniseen tanssimusiikkiin erikoistuneen radiokanavan Radio KLF. 
KLF aloitti lähetykset 1. kesäkuuta 2005 espoolaisena paikallisradiona, kuuluen pääkaupunkiseudun FM-taajuuksilla poikkeusluvin, sekä jatkuvana internetradiona. KLF laajeni aloitusvuotenaan pääkaupunkiseudulta Turkuun, ja kasvoi nopeasti Suomen suurimpiin kaupunkeihin. KLF toimi 6 vuoden ajan, vuoteen 2011 sekä kesäradiona vuonna 2015.
Radiotoiminnan ohella Salonen on toiminut konsulttina ja managerina; hänen yrityksensä on tuonut Suomeen lähinnä 1990-luvun eurodance-yhtyeitä kuten Snap!, Chicane, Haddaway ja DJ SASH!. Tämän lisäksi Salonen on esiintynyt yleisötilaisuuksissa ja konsultoinut kotimaisia ja ulkomaisia radiokanavia, muiden muassa Lontoon Capital FM:ää.

Muuta julkisuudessa

Iltalehti kertoi 24. toukokuuta 2010 Salosen hypänneen Viking Linen Isabella-aluksen 10. kannelta Turun Ruissalon kohdalla. Ohi ajaneen moottoriveneen matkustajat poimivat Salosen merestä kyytiinsä.
Salonen itse kommentoi tempausta päähänpistoksi hyvässä kelissä. Hänellä on uimahyppyharrastustausta. Varsinais-Suomen pelastuslaitos kertoi myöhemmin Salosen aiheuttaneen tempauksellaan suurhälytyksen. Hyppyä käsiteltiin oikeudessa syksyllä 2010. Länsi-Suomen merivartiosto esitti tuhansien eurojen korvausvaadetta. Myöhemmin Salosen antamassa haastattelussa hän kertoi katuvansa hyppyään ja kommentoi Radio NRJ:n haastattelussa arvelevansa, että joutunee maksamaan rajavartiostolle ”ainakin helikopterin bensat”. Turun poliisin tutkinnanjohtajan mukaan Puma-meripelastushelikopterin nousu ehdittiin viime hetkillä perua, ja käräjäoikeuden päätöksellä 6. lokakuuta 2010 Salosen maksettavaksi rajavartiolaitokselle eli Suomen valtiolle tuli 398 euroa. Hänet tuomittiin myös sakkoon liikenteen häirinnästä.
Elokuussa 2010 Salosen kerrottiin olleen osallisena joukkotappelussa Turun keskustassa. Salosta ei syytetty välikohtauksen tiimoilta.
24. syyskuuta 2010 uutisoitiin, että Salosta epäillään Kimi Räikkösen vaimon Jenni Dahlman-Räikkösen kiristämisestä alastonkuvilla. Syyte kuitenkin hylättiin Salosen osalta. Myös hovioikeus katsoi Salosen syyttömäksi.

Paluu radioaalloille

2019 uutisoitiin, että Salonen on aloittamassa radio-ohjelmaa Espanjassa, suomalaisten ylläpitämässä Radio Finlandiassa. 
Jutusta selviää myös, että Salonen on muuttanut Espanjan Aurinkorannikolle.